**פנסיה תקציבית** היא פנסיה המשולמת מהתקציב השוטף של הגוף שבו עבד הגמלאי הזכאי לה. להבדיל מפנסיה צוברת, בפנסיה תקציבית ההפרשות להבטחת הפנסיה נעשות רק בידי המעביד (ולא בידי העובד). בפועל, יכול המעביד שלא להפריש לקרן, אלא להתחייב כי ישלם את הפנסיה על חשבונו, ובכך להפוך בעצם לגורם המבטח.

תוכניות הפנסיה התקציבית מסווגות גם לפי היקף הנכסים המיועדים לתשלום הפנסיות. כאשר לא קיימים נכסים ספציפיים למימון ההתחייבויות לפנסיה, תוכנית הפנסיה נקראת בלתי ממומנת. כאשר קיימים נכסים המיועדים לתשלום הפנסיה אך אינם מספיקים למימון ההתחייבות לפנסיה תוכנית הפנסיה נקראת ממומנת באופן חלקי. כאשר הנכסים מכסים את כל ההתחייבות לפנסיה תוכנית הפנסיה נקראת ממומנת במלואה.

במדינות רבות נהוגות תוכניות פנסיה (או תוכניות הטבה מוגדרת) בחסות המעסיק. לסיווג התוכניות לפי היקף מימונן יש חשיבות רבה לצורך הדוחות הכספיים של המעסיק. בארצות הברית מעסיקים משלמים פרמיית ביטוח ל-PBGC (אנ'). שיעור הפרמיה נקבע בין היתר לפי מידת המימון של תוכנית הפנסיה.

ישראל
-----

מנגנון פנסיוני מסוג זה נהוג בישראל בקרב עובדי המדינה ובגופים ציבוריים נוספים. ב-3 במרץ 1999 נחתם הסכם קיבוצי, למעבר מפנסיה תקציבית לפנסיה צוברת בשירות הציבורי. בשנת 2001 נפסקה הקליטה למסלול הפנסיה התקציבית בשירות המדינה. גם עובדים שנקלטו במסלול של פנסיה תקציבית התחילו להפריש סכומים מסוימים לקרן הפנסיה, באחוזים הולכים וגדלים (אך נמוכים במידה ניכרת מהנדרש); בצה"ל, חיילים שהתחייבו לשירות קבע החל משנת 2004, משתייכים למסלול הפנסיה הצוברת. עם זאת, גופים כמו חברת החשמל ומקורות ממשיכים להנות מהטבות פנסיוניות דומות או זהות למנגנון התקציבי.

החל משנת 2005 מחויבים העובדים המבוטחים בפנסיה תקציבית בדמי ניהול בשיעור 2% מהשכר המבוטח. זוהי השתתפות קטנה יחסית של העובד במימון הפנסיה התקציבית.

סוג נוסף של פנסיה תקציבית הוא **פנסיית גישור**, המשולמת על ידי המעסיק לשעבר למי שפרש בפרישה מוקדמת, מיום פרישתו ועד ליום שבו יהיה זכאי לפנסיה מקרן הפנסיה שבה הוא מבוטח. פנסיית גישור נהוגה בארגונים שבהם מקובלת פרישה מוקדמת, לפני גיל הפנסיה הנקבע בחוק, וכן היא מוצעת אד-הוק בארגונים שבהם נערכים מבצעים של פרישה מרצון.

נכון לשנת 2015, תשלומי הפנסיה התקציבית לעובדי המדינה ב-2015 עמדו על 14 מיליארד שקל, אך בתוספת צה"ל והגופים הביטחוניים, המשטרה והשב"ס ועובדי ההוראה הגיעו התשלומים השוטפים לכ-21 מיליארד שקל. מדו"ח שפרסם החשב הכללי, רוני חזקיהו, עלה כי ההתחייבות האקטוארית לפנסיות תקציביות נכון לשנת 2019 עמדה על כ-866 מיליארדי ש"ח, לא כולל פנסיות הגישור. בדו"ח נאמד ששיא תשלומי הפנסיה יגיע בשנת 2038, בה ישולמו כ-35.7 מיליארדי ש"ח. דוחות החשב הכללי שהתפרסמו ביוני 2022 מראים כי חובות המדינה לבעלי פנסיה תקציבית חצו את רף הטריליון שקל.

ראו גם
------

* פנסיה צוברת

לקריאה נוספת
------------

* יהודה כהנא, **ספר ביטוח החיים, הפנסיה והגמל בישראל**, הוצאת עתרת, 1988, פרק ט"ז: פנסיה תקציבית
* IAS19 "תקן חשבונאות בינלאומי" פרק הטבות לעובדים

קישורים חיצוניים
----------------

* אלי ציפורי, ‏בור השומן של הפנסיה התקציבית, באתר גלובס, 27 במאי 2013
* שאול אמסטרדמסקי, מפלצת הפנסיה התקציבית תבלע אותנו, באתר כלכליסט, 4 ביולי 2013
* פרק בנושא פנסיה בפודקאסט הכלכלי "ערך מוסף", 16 ביוני 2016
* אדריאן פילוט, ‏נטל הפנסיה התקציבית מאיים על קיימות המשק, באתר גלובס, 14 במאי 2014
* חיים לוינסון, פנסיה תקציבית: השחיתות הגדולה בתולדות המדינה, באתר TheMarker‏, 28 באפריל 2015
* טלי חרותי-סובר, אסא ששון, שערוריית הפנסיה התקציבית: אלה העובדים שעדיין זכאים לה - 15 שנה אחרי ביטולה, באתר TheMarker‏, 23 במאי 2017

הערות שוליים
------------

1. ↑  ראו דיון במעבר מפנסיה תקציבית לצוברת, וכן אזכור של ההסכם הנ"ל, בפסק דינו של בית הדין הארצי לעבודה בעס"ק 11563-05-10, 15774-05-10, אוניברסיטת תל אביב ואח' - ארגון הסגל האקדמי הבכיר באוניברסיטת תל אביב ואח'; ניתן ביום 14 בנובמבר 2012
2. ↑  פרק טז לחוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס״ג–2003
3. ↑  עמירם ברקת, ‏החשכ"לית: לא נוכל לאמוד ההתחייבות לפנסיית הגישור בצה"ל, באתר גלובס, 19 ביולי 2016
4. ↑  עמרי מילמן, דוח החשב הכללי: מחצית מגמלאי צה"ל קיבלו פנסיה חודשית של כ-12.6 אלף שקל ב-2019, באתר כלכליסט, 15 בספטמבר 2020
5. ↑  אליצפן רוזנברג, ‏פורשים וחוגגים: פצצה מתקתקת ושמה פנסיה תקציבית, בעיתון מקור ראשון, 17 בספטמבר 2020
6. ↑  אורן דורי, ‏חובות המדינה לבעלי פנסיה תקציבית חצו את רף הטריליון שקל, באתר גלובס, 30 ביוני 2022
7. ↑  11960341, חצייה של רף הטריליון: מי שיאני הפנסיה התקציבית?, באתר ישראל היום, 30 ביוני 2022